paragraph_text: Težište litostratigrafskoga i biostratigrafskoga sistema je korelacija između novih slojeva i stratotipa (prvoga opisanoga profila) odnosno tipskoga lokaliteta (gdje se nalazi stratotip ili je opisana jedinica), dok je zadatak kronostratigrafije korelacija između različitih više ili manje istih cjelina. Povezivanjem takvih cjelina dobivaju se kronostratigrafske jedinice kao dijelovi naslaga koje odgovaraju nekome vremenskome rasponu. Iako se i prilikom formiranja kronostratigrafske jedinice polazi od nekoga stratotipa ona obuhvaća sve stijene litosfere koje su nastale u istome dobu.